ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2395/97 υποβολή: Carmen Fraga Estιvez (PPE) προς την Επιτροπή (10 Iουλίου 1997)

Θέμα: Απαγόρευση της μεταφόρτωσης αλιευμάτων από τον κοινοτικό στόλο σε λιμάνια της Χιλής

Από το 1990 η Χιλή παρεμποδίζει τη μεταφόρτωση αλιευμάτων που έχουν αλιευθεί από τον κοινοτικό στόλο έξω από τα ύδατά της, γεγονός που παραβιάζει το άρθρο V.1 της ΓΣΔΕ που έχει τον τίτλο «Ελευθερία διαμετακόμισης». Η παρεμπόδιση συνίσταται στην απαίτηση υγειονομικού πιστοποιητικού, απαίτηση που είναι αδικαιολόγητη, δεδομένου ότι πρόκειται για ένα εμπόρευμα υπό καθεστώς διαμετακόμισης, και η οποία στην πράξη ισοδυναμεί με παρεμπόδιση των μεταφορτώσεων και παραβίαση της ελευθερίας διαμετακόμισης που κατοχυρώνεται δυνάμει του προαναφερθέντος άρθρου V της ΓΣΔΕ.

Στην απάντησή της στην ερώτηση H-0320/96 ((Συζητήσεις του Ευρωπαϊκού Κοινοβουλίου (Μάιος 1996). )) για το ίδιο θέμα, η Επίτροπος κ. Bonino επεσήμανε ότι, σύμφωνα με το άρθρο 30 της συμφωνίας συνεργασίας ΕΕ/Χιλής, το πρόβλημα θα μπορούσε να επιλυθεί και ότι, σε αντίθετη περίπτωση, το άρθρο V της ΓΣΔΕ αποτελεί τη μόνη δυνατή λύση. Με βάση τα παραπάνω, ερωτάται η Επιτροπή πότε προτίθεται να ζητήσει την εφαρμογή του άρθρου V της ΓΣΔΕ για τη διευθέτηση της υπόθεσης αυτής.

Απάντηση της κ.Bonino εξ ονόματος της Επιτροπής (20 Οκτωβρίου 1997)

Το άρθρο 30 της νέας συμφωνίας συνεργασίας μεταξύ της Κοινότητας και της Χιλής, που υπογράφτηκε στις 21 Ιουνίου 1996, προβλέπει τη δυνατότητα συνεργασίας μεταξύ της Κοινότητας και της Χιλής στον τομέα της θαλάσσιας αλιείας, συμπεριλαμβανομένου του ζητήματος διατήρησης των πόρων.

Όσον αφορά τη διαμάχη, την οποία επικαλείται το αξιότιμο μέλος του Κοινοβουλίου, σχετικά με την εκφόρτωση αλιευμάτων ξιφία που έχουν αλιευθεί από τον κοινοτικό στόλο εκτός της αποκλειστικής οικονομικής ζώνης (ΑΟΖ) της Χιλής, η Επιτροπή, αφού εξέτασε τις απόψεις των κρατών μελών, συμφώνησε με τη Χιλή στην ανάγκη να προβούν, πρωτίστως, σε ανταλλαγές πληροφοριών σχετικά με το συγκεκριμένο αλιευτικό ζήτημα καθώς και την κατάσταση των αποθεμάτων, με σκοπό την καθιέρωση τεχνικής και επιστημονικής συνεργασίας στον εν λόγω τομέα.

Λόγω έλλειψης διαθέσιμων στοιχείων, η συνεργασία αυτή δεν προχώρησε. Ωστόσο, λαμβάνοντας υπόψη το γεγονός ότι ανάλογη συνεργασία θα έπρεπε να διευκολύνει την επιλογή λύσης που θα ικανοποιούσε αμοιβαία και τις δύο πλευρές σχετικά με το πρόβλημα που έχει τεθεί, τα ενδιαφερόμενα μέρη σκοπεύουν, προς το παρόν, να ολοκληρώσουν τη συλλογή των απαραίτητων πληροφοριών προκειμένου να ξεκινήσουν, πολύ σύντομα, τεχνικές συζητήσεις σχετικές με το εν λόγω θέμα.
ΓΡΑΠΤΗ ΕΡΩΤΗΣΗ E-2746/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Ανεξάρτητες αποτιμήσεις έργων για την εκτέλεση των οποίων ζητήθηκε η συνδρομή του Ταμείου Συνοχής

Δύναται η Επιτροπή να παράσχει κατάλογο των έργων σε ολόκληρη την ΕΕ για τα οποία ζήτησε ανεξάρτητη αποτίμηση των πλεονεκτημάτων τα οποία παρουσιάζουν προτού αποφασίσει εάν πρέπει να λάβουν τη συνδρομή βάσει του Ταμείου Συνοχής για την οποία οι σχετικές αρχές είχαν υποβάλει αίτηση;

Για έκαστο των ως άνω δύναται η Επιτροπή να δηλώσει για ποίους λόγους επεδίωξε αυτή την ανεξάρτητη αποτίμηση;

Απάντηση της κ. Wulf-Mathies εξ ονόματος της Επιτροπής (25 Σεπτεμβρίου 1997)

Σύμφωνα με τον κανονισμό (ΕΚ) αριθ. 1164/94 του Συμβουλίου, για την ίδρυση του Ταμείου Συνοχής ((ΕΕ L 130 της 25.05.1994 )), η Επιτροπή αναλαμβάνει πλήρως την ευθύνη αξιολόγησης των έργων, για την εκτέλεση των οποίων ζητήθηκε η συνδρομή του Ταμείου Συνοχής.

Η Επιτροπή δεν τηρεί συστηματικό αρχείο των περιπτώσεων όπου επιλέγει τη λύση της ανεξάρτητης αποτίμησης του σχετικού έργου, μετά από εξέταση των αιτήσεων των κρατών μελών για επιχορήγηση από το Ταμείο Συνοχής.

Η Επιτροπή καταφεύγει, σχεδόν συστηματικά, σε γνωμοδοτήσεις ειδικών, για περιπτώσεις όπου διατηρεί επιφυλάξεις ως προς τις τεχνικές λύσεις που προτείνουν τα κράτη μέλη, όπου η αίτηση προτείνει προηγμένες τεχνικές λύσεις και, προπάντων, όπου αμφιβάλλει για τις περιβαλλοντικές επιπτώσεις ή για τα προτεινόμενα αντισταθμιστικά και διορθωτικά μέτρα.
ΓΡΑΠΤΗ ΕΡΩΤΗΣΗ E-2609/97 υποβολή: Josι Torres Couto (PSE) προς την Επιτροπή (1 Σεπτεμβρίου 1997)

Θέμα: Πολυεθνική της Σουηδίας κατά της πορτογαλικής φαρμακοβιομηχανίας

Η σουηδική φαρμακευτική εταιρεία Astra υπέβαλε στην Ευρωπαϊκή Επιτροπή καταγγελία κατά της Πορτογαλίας, προβάλλοντας παράβαση της κοινοτικής οδηγίας 65/65/ΕΟΚ ((ΕΕ 22 της 9.2.1965, σελ. 369. )). Ο όμιλος Astra έχει επανειλημμένως ασκήσει αγωγές κατά πορτογαλικών εργαστηρίων, ιδίως κατά της Mendifar που εδρεύει στην Amadora, οι οποίες απερρίφθησαν ως αβάσιμες.

Στόχος του ομίλου αυτού είναι να εξουδετερώσει τον ανταγωνισμό των πορτογαλικών φαρμάκων για τη θεραπεία των ελκών του γαστρεντερικού συστήματος και να προστατεύσει το μονοπώλιο της Astra που μεταφράζεται σε 5 περίπου δισεκατομμύρια εσκούδος ετησίως.

Σύμφωνα με ορισμένες πληροφορίες, η Επιτροπή πρόκειται να παρέμβει στην καταγγελία κατά της πορτογαλικής κυβέρνησης, ενώ στόχος του σουηδικού ομίλου Astra είναι απλώς και μόνον η προστασία της αγοράς του.

Για τον λόγο αυτό ζητώ πό την Επιτροπή να με πληροφορήσει ποια είναι η θέση της σχετικά με το εν λόγω θέμα και εάν δεν είναι αδιανόητες, στο πλαίσιο της πολιτικής ανταγωνισμού, ενέργειες τέτοιου είδους που εις ουδέν άλλο αποσκοπούν πλην του να διατηρούν μονοπωλιακές θέσεις, εμποδίζοντας τις χώρες του Νότου να διατηρήσουν την φαρμακοβιομηχανία τους.

Απάντηση του κ. Bangemann εξ ονόματος της Επιτροπής (29 Σεπτεμβρίου 1997)

Το ζήτημα που εγείρει το Αξιότιμο Μέλος του Κοινοβουλίου φαίνεται να αφορά καταγγελία που περιήλθε στην Επιτροπή σχετικά με εικαζόμενη παράβαση της κοινοτικής φαρμακευτικής νομοθεσίας εκ μέρους της Πορτογαλίας.

Σύμφωνα με την καταγγελία, οι πορτογαλικές αρμόδιες αρχές χορήγησαν άδειες κυκλοφορίας για φάρμακα, οι οποίες στηρίζονται σε προφανώς αμφιβόλου εγγυρότητας φαρμακευτική τεκμηρίωση ή σε ανεπαρκή επιστημονική τεκμηρίωση. Η Επιτροπή εξετάζει με προσοχή το ζήτημα και απηύθυνε προσφάτως στις πορτογαλικές αρχές επιστολή για σχετικές διευκρινίσεις.

Μοναδικός σκοπός της επί παραβάσει διαδικασίας είναι η εξασφάλιση του πλήρους σεβασμού της κοινοτικής φαρμακευτικής νομοθεσίας.
ΓΡΑΠΤΗ ΕΡΩΤΗΣΗ P-2917/97 υποβολή: Jaak Vandemeulebroucke (ARE) προς το Συμβούλιο (8 Σεπτεμβρίου 1997)

Θέμα: Συμβάσεις για τη φύλαξη κτιρίων του Συμβουλίου Υπουργών

Στον φλαμανδικό Τύπο δημοσιεύθηκαν ειδήσεις σχετικά με απάτες και πιθανή δωροδοκία κατά την κατακύρωση της συμβάσεως στην Groep 4 Securitas κατά το 1992 που αφορούσε τη φύλαξη των κτιρίων της Ευρωπαϊκής Επιτροπής προς στην «Groep 4 Securitas» κατά το 1992.

Στο περιθώριο των ειδήσεων αυτών γίνονται επίσης γνωστές οι σχέσεις του τότε βοηθού του διευθυντού της υπηρεσίας ασφαλείας του Συμβουλίου. Ο ενδιαφέρομενος ήταν συνυπεύθυνος για την παρακολούθηση της κατακυρωθείσας συμβάσεως φύλαξης με την εταιρεία Groep 4 Securitas. Σύμφωνα με φήμες πρόκειται για γνωστό άτομο στους κύκλους της άκρας δεξιάς και οπαδό των ιδεών του «practical shooting», μία πολύ αμφιλεγόμενη ιδέα.

Ο ενδιαφερόμενος στις 28 Ιανουαρίου 1997 διοργάνωσε στα κτίρια του Συμβουλίου Υπουργών ημερίδα μελέτης και προωθήσεως των ειδικού τύπου εκρηκτικών υλών που χρησιμοποιούνται μόνο από επίσημες στρατιωτικές αντιτρομοκρατικές μονάδες. Ο ενδιαφερόμενος, σύμφωνα με τις φήμες, καταχράσθηκε το αποκαλούμενο «διπλωματικό ταχυδρομείο» και έχει εκπαιδεύσει μονάδες ασφαλείας χωρών οι οποίες δεν έχουν την καλύτερη φήμη στον τομέα σεβασμού των ανθρωπίνων δικαιωμάτων.

Περαιτέρω κυκλοφορούν συστηματικώς φήμες ότι εντός των υπηρεσιών ασφάλειας του Συμβουλίου έχουν προσληφθεί ορισμένα άτομα μέσω της εταιρείας του Henegouw «Belgian Law Enforcement Agency». Τα άτομα αυτά αναφέρονται επίσης και στις διασυνδέσεις μεταξύ ακροδεξιών οργανώσεων και της ονομαζόμενης «σπείρας του Nijvel» οι επιθέσεις της οποίας κατέπληξαν το Βέλγιο κατά τη δεκαετία του 80.

1. Μπορεί να αναφέρει το Συμβούλιο εάν οι προαναφερθείσες καταγγελίες ανταποκρίνονται, μία προς μία, στην πραγματικότητα και, εάν όχι, πού βρίσκονται τα σφάλματα ή τα μη αποδεδειγμένα στοιχεία σ' αυτές;

2. Μπορεί, επίσης, το Συμβούλιο να αναφέρει, στην περίπτωση που οι προαναφερθείσες καταγγελίες ανταποκρίνονται στην πραγματικότητα, ποιά μέτρα έλαβε επ' αυτού το Συμβούλιο;

3. Μπορεί, επίσης, το Συμβούλιο να παραθέσει λεπτομερή χρονολογική επισκόπηση των ληφθέντων μέτρων;

Απάντηση (10 Νοεμβρίου 1997)

Η Γενική Γραμματεία έλαβε γνώση ενός άρθρου που δημοσιεύθηκε στην Επίσημη Εφημερίδα «De Morgen» στις 20 Αυγούστου 1997 και περιέχει ισχυρισμούς στρεβλωμένους εμμέσως κατά ορισμένων υπαλλήλων της Υπηρεσίας Ασφαλείας του Συμβουλίου.

Λόγω της σοβαρότητας των ισχυρισμών αυτών αλλά και του καθήκοντός της να μεριμνά για τους υπαλλήλους της, η Γενική Γραμματεία του Συμβουλίου αποφάσισε να διεξαγάγει έρευνα, προκειμένου να εξακριβωθεί το βάσιμο ή μη των εν λόγω ισχυρισμών.
ΓΡΑΠΤΗ ΕΡΩΤΗΣΗ E-2824/97 υποβολή: Ria Oomen-Ruijten (PPE) προς την Επιτροπή (1 Σεπτεμβρίου 1997)

Θέμα: Ανακύκλωση κλωστοϋφαντουργικών προϊόντων

Πρόσφατα το Συμβούλιο ενέκρινε ψήφισμα σχετικά με μια κοινοτική στρατηγική για τη διαχείριση των αποβλήτων. Στο ψήφισμα αυτό επισημαίνεται ότι τα μεταχειρισμένα κλωστοϋφαντουργικά προϊόντα δεν αποτελούν απόβλητα.

Συμφωνεί η Επιτροπή με την άποψη του Συμβουλίου ότι μεταχειρισμένα κλωστοϋφαντουργικά προϊόντα, συγκεντρωμένα παλιά ρούχα και μεταχειρισμένα είδη ένδυσης, καθώς και παράγωγα προϊόντα (όπως π.χ. πανιά καθαρισμού και ίνες) δεν αποτελούν απόβλητα και επομένως οι αποθήκες της βιομηχανίας ανακύκλωσης κλωστοϋφαντουργικών προϊόντων δεν αποτελούν χώρους απόθεσης αποβλήτων;

Απάντηση της κας Bjerregaard εξ ονόματος της Επιτροπής (13 Οκτωβρίου 1997)

Όσον αφορά το ψήφισμα του Συμβουλίου της 24ης Φεβρουαρίου 1997 ((ΕΕ C 76 της 11.3.1997. )) σχετικά με κοινοτική στρατηγική για τη διαχείριση των αποβλήτων, η Επιτροπή δεν γνωρίζει την ύπαρξη τυχόν αναφοράς στο νομικό καθεστώς των χρησιμοποιημένων προϊόντων κλωστοϋφαντουργικής.

Η περιγραφή ειδών ως αποβλήτων οφείλει να ακολουθεί τον ορισμό των αποβλήτων που περιέχεται στο άρθρο 1α) της οδηγίας 75/442/ΕΟΚ περί αποβλήτων ((ΕΕ L 194 της 25.7.1975. )). Βάσει της εν λόγω διάταξης, ως απόβλητο ορίζεται κάθε ουσία ή είδος που εντάσσεται στις κατηγορίες που καθορίζονται στο παράρτημα Ι, που ο κάτοχος απορρίπτει ή προτίθεται να απορρίψει, ή είναι υποχρεωμένος να απορρίψει. Δεδομένου ότι το παράρτημα Ι περιέχει μία γενική πρόβλεψη (Q16 «κάθε υλικό, ουσία ή προϊόν που δεν περιλαμβάνεται στις ανωτέρω κατηγορίες»), κάθε ουσία ή αντικείμενο θα μπορούσε να αποτελεί απόβλητο.

Η έννοια της απόρριψης είναι ζωτικής σημασίας για τον χαρακτηρισμό των χρησιμοποιημένων ειδών κλωστοϋφαντουργικής. Η έννοια της απόρριψης περιλαμβάνει τόσο τις εργασίες απόρριψης και ανάκτησης, όσο και τις εργασίες που οδηγούν σε διάθεση ή ανάκτηση. Κατά συνέπειαν, χρησιμοποιημένα είδη κλωστοϋφαντουργικής που προορίζονται για ανακύκλωση πρέπει να χαρακτηρίζονται ως απορριπτόμενα. Κατά συνέπειαν, τα εν λόγω κλωστοϋφαντουργικά προϊόντα αποτελούν απόβλητα δυνάμει του άρθρου 1α) της οδηγίας 75/442/ΕΟΚ. Η αποθήκευση τέτοιων υλικών συνιστά αποθήκευση αποβλήτων. Ωστόσο, οι εγκαταστάσεις μιας ανακυκλωτικής βιομηχανίας στις οποίες αποθηκεύονται απόβλητα δεν μπορούν να περιγραφούν ως χώρος εναπόθεσης αποβλήτων.
ΓΡΑΠΤΗ ΕΡΩΤΗΣΗ E-2590/97 υποβολή: Hilde Hawlicek (PSE) προς την Επιτροπή (29 Iουλίου 1997)

Θέμα: Περίπτωση προσφυγής κατά των δεσμευτικών τιμών των βιβλίων στον γερμανόφωνο χώρο

Η Αυστριακή Ένωση Βιβλιοπωλών η οποία επί του παρόντος έχει υποβάλει καταγγελία στην Επιτροπή κατά των δεσμευτικών τιμών των βιβλίων στον γερμανόφωνο χώρο, απειλεί να ασκήσει προσφυγή στο Δικαστήριο των Ευρωπαϊκών Κοινοτήτων.

Τι θα συμβεί με τις δεσμευτικές τιμές των βιβλίων στο γερμανόφωνο χώρο από τη στιγμή άσκησης της προσφυγής μέχρι την έκδοση μιάς αποφάσεως του Δικαστηρίου;

Πόσο διαρκεί σύμφωνα με την εμπειρία μια τέτοια διαδικασία;

Απάντηση του κ. Van Miert εξ ονόματος της Επιτροπής (1 Οκτωβρίου 1997)

Σύμφωνα με το άρθρο 175 παράγραφος 3 της συνθήκης ΕΚ, κάθε φυσικό ή νομικό πρόσωπο δύναται να προσφεύγει στο Δικαστήριο κατά οργάνου της Κοινότητας, όπως για παράδειγμα της Επιτροπής, το οποίο παρέλειψε να του απευθύνει πράξη εκτός σύστασης ή γνώμης. Ο προσφεύγων δύναται να επικαλεστεί ότι η Επιτροπή παρέλειψε να λάβει απόφαση σχετικά με την προσφυγή. Σύμφωνα με το άρθρο 175 παράγραφος 2, η προσφυγή αυτή είναι παραδεκτή μόνον αν το εν λόγω όργανο κληθεί προηγουμένως να ενεργήσει και δεν λάβει θέση εντός δύο μηνών από την πρόσκληση. Η προσφυγή στο Δικαστήριο δύναται να ασκηθεί εντός νέας προθεσμίας δύο μηνών. Για τη λήψη απόφασης του Δικαστηρίου δεν προβλέπεται ο καθορισμός προθεσμίας, ωστόσο, σύμφωνα με το άρθρο 186 της συνθήκης, στις υποθέσεις που εκκρεμούν ενώπιόν του, το Δικαστήριο δύναται να διατάσσει τα αναγκαία προσωρινά μέτρα.

H συνθήκη ΕΚ παρέχει μια περαιτέρω δυνατότητα που προβλέπεται στο άρθρο 177. Σύμφωνα με το εν λόγω άρθρο, δικαστήριο κράτους μέλους ενώπιον του οποίου τίθεται ερώτημα επί της ερμηνείας της παρούσας συνθήκης, δύναται, αν κρίνει ότι απόφαση επί του ζητήματος είναι αναγκαία για την έκδοση της δικής του απόφασης, να παραπέμψει το ζήτημα στο Δικαστήριο για να αποφανθεί επ'αυτού. Ωστόσο, εναπόκειται στην κρίση του εθνικού δικαστή να αποφασίσει αν θα παραπέμψει το ζήτημα στο Ευρωπαϊκό Δικαστήριο 7 οι διάδικοι ενώπιον του εθνικού δικαστηρίου δεν δύνανται να υποχρεώσουν το δικαστήριο να παραπέμψει το ζήτημα στο Ευρωπαϊκό Δικαστήριο. Βάσει των πραγματικών στοιχείων που περιέχονται στην κοινοβουλευτική ερώτηση δεν είναι δυνατό να εκτιμηθεί κατά πόσον η δυνατότητα αυτή μπορεί να εφαρμοστεί εν προκειμένω.
ΓΡΑΠΤΗ ΕΡΩΤΗΣΗ E-2699/97 υποβολή: Maartje van Putten (PSE) προς το Συμβούλιο (1 Σεπτεμβρίου 1997)

Θέμα: Αποστολή για την εξακρίβωση της πολιτικής κατάστασης στην Κολομβία

Στα πλαίσια της Ισπανικής Προεδρίας, τον Οκτώβριο 1995 μία τρόϊκα του Συμβουλίου επισκέφθηκε την Κολομβία για να εξετάσει την κατάσταση των ανθρωπίνων δικαιωμάτων. Μετά την επιστροφή της, η τρόϊκα ζήτησε, μεταξύ άλλων, την υποστήριξη σχεδίων στους τομείς των ανθρωπίνων δικαιωμάτων, της παιδείας, της ιατρικής περίθαλψης και της υποδομής. Προσφάτως, στα πλαίσια της Ολλανδικής Προεδρίας, αποφασίσθηκε και πάλι να αποσταλεί στην Κολομβία μία αντιπροσωπεία με παρόμοια αποστολή.

1. α) Μπορεί το Συμβούλιο να αναφέρει τι έχει πράξει, μετά τον Οκτώβριο του 1995, ώστε να ικανοποιήσει το αίτημα για την παροχή υποστήριξης και ποιές ήταν οι συνέπειες για την Κολομβία αυτών των πράξεων του Συμβουλίου;

β) Μπορεί το Συμβούλιο, σε περίπτωση που δεν έδωσε συνέχεια στα αιτήματα της τρόϊκας το 1995, να εξηγήσει για ποιό λόγο το έκανε;

2. α) Ποιά ημερομηνία θα αναχωρήσει η νέα αποστολή για την Κολομβία;

β) Ποιά θα είναι η εντολή που θα της ανατεθεί, η σχετική «όρια αναφοράς»;

γ) Με ποιό τρόπο γίνεται η κατάρτιση του προγράμματος της αποστολής;

3. Είναι διατεθειμένο το Συμβούλιο, μετά το πέρας της αποστολής, να διαβιβάσει στο Ευρωπαϊκό Κοινοβούλιο έκθεση σχετικά με τα εξαχθέντα συμπεράσμτα και τις συνέπειες για την ακολουθητέα πολιτική;

Απάντηση (4 Δεκεμβρίου 1997)

Το Συμβούλιο ανέκαθεν παρακολουθούσε και θα συνεχίσει να παρακολουθεί εκ του σύνεγγυς την κατάσταση στην Κολομβία, ενθαρρύνοντας όλα τα μέρη να ακολουθήσουν την οδό του διαλόγου και της συμφιλίωσης ώστε να τεθεί τέρμα στην εσωτερική σύγκρουση που μαίνεται στην Κολομβία και στις συνεπακόλουθες τραγικές και συχνές εκδηλώσεις βίας. Η έναρξη λειτουργίας, στη Μπογκοτά, του γραφείου του Ύπατου Αρμοστή των Ηνωμένων Εθνών για τα ανθρώπινα δικαιώματα -το οποίο χρηματοδοτείται από την ΕΕ- αποτελεί σημαντικό γεγονός για τη συνεργασία με την Κολομβία.

Όσον αφορά, ειδικότερα τις ερωτήσεις που θέτει ο αξιότιμος κ. Βουλευτής, το Συμβούλιο αναφέρει ότι η Τρόϊκα, δεν μετέβη ως Τρόϊκα στην Κολομβία τον Οκτώβριο του 1995. Οι αναπληρωτές αρχηγοί αποστολής των πρεσβειών της Τρόϊκα στην Μπογκοτά μετέβησαν στην Uraba και στο Medellin στις 27 και 28 Οκτωβρίου 1995 για να διαπιστώσουν την κατάσταση όσον αφορά τα ανθρώπινα δικαιώματα.

Μετά από αυτή την ενημερωτική αποστολή, υπήρξε η σκέψη το γραφείο της Ευρωπαϊκής Επιτροπής στην Μπογκοτά να στείλει τεχνική αποστολή στην Uraba για να προσδιοριστούν πιθανά σχέδια συνεργασίας. Ελλείψει όμως, ανθρωπίνων πόρων και για λόγους ασφαλείας, αυτή η αποστολή πρώτης επαφής με τις τοπικές πραγματικότητες δεν μπόρεσε να πραγματοποιηθεί παρά μόνον το 1997. Η Επιτροπή αποφάσισε πρόσφατα τη χρηματοδότηση μιας δράσης υπέρ της περιοχής της Uraba, σκοπός της οποίας είναι η υποστήριξη των τοπικών μη κυβερνητικών οργανισμών που δρουν στον τομέα των ανθρώπινων δικαιωμάτων, με ποσό 400.000 Ecu.

Η Επιτροπή θα μπορεί να δώσει στον αξιότιμο κ. Βουλευτή λεπτομερέστερες πληροφορίες για τις παραπάνω πρωτοβουλίες.
ΓΡΑΠΤΗ ΕΡΩΤΗΣΗ E-2578/97 υποβολή: Juan Colino Salamanca (PSE) και Jesϊs Cabezσn Alonso (PSE) προς την Επιτροπή (24 Iουλίου 1997)

Θέμα: Παραβίαση του εμπάργκο που έχει επιβάλει η Ευρωπαϊκή Ένωση στο βρετανικό κρέας

Στις 2 Ιουλίου 1997 η Επίτροπος κ. E. Bonino ανακοίνωσε μια πιθανή παράνομη πώληση βρετανικού κρέατος, στο οποίο έχει επιβληθεί εμπάργκο λόγω της ασθένειας των τρελών αγελάδων, δηλώνοντας στην ιταλική τηλεόραση ότι η Ισπανία ήταν μεταξύ των χωρών προορισμού του εν λόγω κρέατος.

Εκ των υστέρων φαίνεται πως η Επιτροπή διέψευσε ότι η Ισπανία ήταν χώρα προορισμού.

Αναγνωρίζει η Επίτροπος το λάθος της;

Ποιοι ήταν οι λόγοι αυτής της διάψευσης;

Ποια αρχή ή υπάλληλος παρείχε στην Επίτροπο αυτήν τη νέα πληροφορία, η οποία της επέτρεψε να αλλάξει τα όσα υποστήριξε;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2576/97, E-2577/97, E-2578/97, E-2603/97, E-2604/97 και E-2605/97 (14 Οκτωβρίου 1997)

Στις 2 Ιουλίου 1997 η Ευρωπαϊκή Επιτροπή αποκάλυψε απάτη σχετικά με την παράνομη εξαγωγή βρετανικού κρέατος στα άλλα κράτη μέλη και σε τρίτες χώρες.

Πιστή στο καθήκον της για την τήρηση της διαφάνειας και σύμφωνα με τις υποχρεώσεις της απέναντι στο Ευρωπαϊκό Κοινοβούλιο, η Ευρωπαϊκή Επιτροπή ενημέρωσε το Κοινοβούλιο και τα κράτη μέλη σχετικά με όλες τις λεπτομέρειες εξέλιξης αυτής της υπόθεσης.

Έτσι στην αρχή κατηγορήθηκε άδικα μία ισπανική εταιρεία, ομώνυμη μιας εταιρείας με έδρα τη Γουϊνέα Μπισάου.

Στο μεταξύ εξακριβώθηκε στη συνέχεια η ταυτότητα μίας άλλης ισπανικής εταιρείας, η οποία είχε λάβει 200 τόνους κρέατος από μία από τις βελγικές εταιρείες που κατηγορούνται για την ίδια απάτη. Οι ισπανικές αρχές ενημερώθηκαν από την Ευρωπαϊκή Επιτροπή και άρχισαν ήδη τις έρευνες σχετικά με την υπόθεση αυτή.

Η Ευρωπαϊκή Επιτροπή έχει επίγνωση του γεγονότος ότι ορισμένες πληροφορίες θα μπορούσαν να έχουν τυχόν επιπτώσεις στην αγορά κρέατος αλλά προτίμησε να εκπληρώσει το καθήκον της ενημερώνοντας τους καταναλωτές σύμφωνα με την αρχή της διαφάνειας.

Πάντως το περιστατικό που αναφέρουν τα αξιότιμα μέλη του Κοινοβουλίου δεν επηρέασε την αγορά, σημειωτέον ότι, σύμφωνα με τις πληροφορίες που παρέχουν στην Ευρωπαϊκή Επιτροπή τα κράτη μέλη (σε εβδομαδιαία βάση), η χονδρική τιμή του κρέατος δεν έχει επηρεαστεί από τις αποκαλύψεις σχετικά με την αθέμιτη εξαγωγή κρέατος του Ηνωμένου Βασιλείου κατά τη διάρκεια του μηνός Ιουλίου.

Η Ευρωπαϊκή Επιτροπή εξακολουθεί να θεωρεί ως καθήκον της την ενημέρωση του Κοινοβουλίου και των κρατών μελών και σε περίπτωση ανάγκης και των καταναλωτών σχετικά με αυτού του είδους υποθέσεις ανάλογα με την εξέλιξή τους. Αυτός ο τρόπος δράσης επικροτήθηκε επίσης ευρέως και από την προσωρινή επιτροπή στην οποία έχει ανατεθεί η παρακολούθηση της εφαρμογής των συστάσεων σχετικά με τη σπογγοειδή εγκεφαλοπάθεια των βοοειδών.
ΓΡΑΠΤΗ ΕΡΩΤΗΣΗ E-2070/97 υποβολή: Jaak Vandemeulebroucke (ARE) προς την Επιτροπή (19 Ιουνίου 1997)

Θέμα: Κοινοτική οικονομική ενίσχυση στον τομέα του περιβάλλοντος

Στο πλαίσιο της δημοσιονομικής θέσης Β4-306 χορηγούνται επιδοτήσεις στο πλαίσιο της προστασίας του περιβάλλοντος. Στην Ε.Ε. C 148 της 16.5.1997 δημοσιεύεται κατάσταση των οργανώσεων που λαμβάνουν τέτοιες επιδοτήσεις.

Μπορεί να αναφέρει η Επιτροπή ποιό πρόγραμμα υπέβαλε το «Stichting Euro Info Centrum»;

Μπορεί η Επιτροπή να παράσχει περαιτέρω πληροφορίες σχετικά με την οργάνωση αυτή; Μπορεί να αναφέρει το καθεστώς της και να παράσχει κατάλογο των μελών του διοικητικού της συμβουλίου;

Μπορεί να αναφέρει η Επιτροπή πώς ελέγχεται η συνετή χρησιμοποίηση των επιδοτήσεων αυτών;

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

Το έργο αυτό καλύπτει τις δαπάνες εκπαίδευσης προσωπικού και εξοπλισμού των ευρωπαϊκών κέντρων ενημέρωσης (EIC) ώστε να τα καταστήσει ικανά να ευαισθητοποιούν μικρομεσαίες επιχειρήσεις (ΜΜΕ) στις περιβαλλοντικές προτεραιότητες, να προσφέρουν στις ΜΜΕ επεξεργασμένο φύλλο εκπόνησης συγκριτικής περιβαλλοντικής αυτοανάλυσης και ενεργώντας τοιουτοτρόπως να οδηγήσουν τις ΜΜΕ στην καταχώρηση στο κοινοτικό σύστημα οικολογικής διαχείρισης και ελέγχων (EMAS).

Το ευρωπαϊκό ενημερωτικό κέντρο Stichting συγκαταλέγεται στα πλέον δραστήρια στο περιβαλλοντικό πεδίο. Έχει επαρκή και αποδοτική επάνδρωση και επί έτη ενήργησε ως συντονιστής της περιβαλλοντικής δραστηριότητας των EIC. Ευρίσκεται επίσης πλησίον των Βρυξελλών και ως εκ τούτου η θέση του του επιτρέπει να διατηρεί την αναγκαία διεπαφή με την Επιτροπή για τη διαχείριση του έργου. Αποστέλλουμε απ' ευθείας στο Αξιότιμο Μέλος και στη Γραμματεία του Ευρωπαϊκού Κοινοβουλίου αντίγραφο των άρθρων σύστασης εταιρείας και πίνακα των σημερινών μελών της διοικούσας επιτροπής του κέντρου.

Το έργο ευρίσκεται ακόμη υπό εξέλιξη και θα ολοκληρωθεί στα μέσα του 1998. Όταν περατωθεί, απαιτείται από το φορέα εκτέλεσης του έργου να υποβάλει τελική έκθεση σχετικά με την επιτελεσθείσα εργασία, τελικό απολογισμό όπου δείχνονται όπως πρέπει όλες οι δαπάνες, και τελικό ισολογισμό. Οι πληροφορίες αυτές ελέγχονται από την Επιτροπή, συμπεριλαμβανομένου του χρηματο-οικονομικού ελέγχου, για να κατοχυρώνεται η ορθή εκτέλεση της εργασίας και η σωστή παρουσίαση των συνολικών σχετικών δαπανών.
ΓΡΑΠΤΗ ΕΡΩΤΗΣΗ E-2833/97 υποβολή: Nuala Ahern (V) προς την Επιτροπή (1 Σεπτεμβρίου 1997)

Θέμα: Μονάδα 2 Khmeinitski και Μονάδα 4 Rovno στην Ουκρανία (k2/r4) και ο λογαριασμός «πυρηνική ασφάλεια» στο πλαίσιο της ΕΤΑΑ

Ποιά θέση έχει τηρήσει η Επιτροπή, στο πλαίσιο του» Λογαριασμού Πυρηνικής Ασφάλειας» της ΕΤΑΑ που στοχεύει στην αύξηση της ασφάλειας των αντιδραστήρων στην Ανατολική Ευρώπη, σχετικά με την απόφαση για την προτεινόμενη ολοκλήρωση των εργασιών για τους πυρηνικούς αντιδραστήρες στην Ουκρανία, δεδομένου ότι η Ένωση συνεισφέρει στον Λογαριασμό Πυρηνικής Ασφάλειας;

Απάντηση του κ. Van den Broek εξ ονόματος της Επιτροπής (3 Οκτωβρίου 1997)

Η προταθείσα ολοκλήρωση των δύο πυρηνικών αντιδραστήρων στην Ουκρανία (πρόγραμμα R4/K2) δεν αποτελεί πρόγραμμα του λογαριασμού πυρηνικής ασφάλειας της Ευρωπαϊκής Τράπεζας για την Ανασυγκρότηση και την Ανάπτυξη (EBRD).

Η Ουκρανία έχει υποβάλλει αίτηση για χρηματοδότηση δανείου αυτού του προγράμματος με βάση τις συνήθεις ενέργειες της EBRD. Η χρηματοδότηση προβλέπεται επίσης βάσει της δανειοδοτικής διευκόλυνσης του Euratom σύμφωνα με τις καθιερωμένες διαδικασίες.
ΓΡΑΠΤΗ ΕΡΩΤΗΣΗ E-2112/97 υποβολή: Hiltrud Breyer (V) προς το Συμβούλιο (24 Iουνίου 1997)

Θέμα: «Novel-Food»- Κανονισμός αριθ. 258/97 - Έγκριση ποικιλιών

1. Aληθεύει ότι στην περίπτωση εγγραφής γενετικά τροποποιημένων φυτών στον κοινό κατάλογο ποικιλιών καλλιεργουμένων φυτικών ειδών (70/457/ΕΟΚ) ((ΕΕ L 225 της 12.10.1970, σελ. 1. )) και σπόρων προς σπορά κηπευτικών (70/458/ΕΟΚ) ((ΕΕ L 225 της 12.10.1970, σελ. 7. )) δεν απαιτείται η χορήγηση νέας έγκρισης για τα φυτά αυτά σύμφωνα με τον κανονισμό αριθ. 258/97 ((ΕΕ L 43 της 14.2.1997, σελ. 1. )) σχετικά με τα νέα τρόφιμα και τα νέα συστατικά τροφίμων;

2. Στην περίπτωση αυτή ρυθμίζεται μόνο η σήμανσή τους σύμφωνα με τον κανονισμό για τα νέα τρόφιμα και τα νέα συστατικά τροφίμων;

Κοινή απάντηση στις γραπτές ερωτήσεις Ε-2112/97, Ε-2116/97, Ε-2124/97 και Ε-2142/97 (31 Οκτωβρίου 1997)

Η διάρθρωση των όρων εκτέλεσης των οδηγιών 70/457/ΕΟΚ ((ΕΕ L 225 της 12.10.1970, σελ.1. )) και 70/458/ΕΟΚ ((ΕΕ L 225 της 12.10.1970, σελ. 7. )) και του κανονισμού αριθ. 258/97 ((ΕΕ L 43 της 14.2.1997, σελ. 1. )) σχετικά με τα νέα τρόφιμα και τα νέα συστατικά τροφίμων ο οποίος εγκρίθηκε από το Ευρωπαϊκό Κοινοβούλιο και το Συμβούλιο σύμφωνα με τη διαδικασία που αναφέρεται στο άρθρο 189 Β της Συνθήκης, όσον αφορά ιδίως τις διαδικασίες έγκρισης και σήμανσης, διευκρινίζεται ιδίως στο άρθρο 3 παράγραφος 2 του κανονισμού αυτού.